Christian H. Hansen (UFG), 2011-05-12:
Tak for det, formand.
Jeg havde lige fået at vide af min sidekammerat dernede, at mikrofonen for korte bemærkninger nu var slukket for mit vedkommende, og derfor kom det lidt bag på mig, at jeg skulle herop så hurtigt, men sådan er det jo.
Men vi i partiet Fokus kan støtte det her forslag, som Enhedslisten kommer med.
Det kan vi ud fra en meget god grund, nemlig at vi ikke synes, at det er i orden, at dyr bliver behandlet på den måde, som vi ser minkene bliver.
Der er jo ingen grund til at stå og holde en lang tale om alle de skræmmende ting, som vi har set om, hvordan tingene ikke har været i orden i branchen.
Der er ingen grund til at stå og ridse op, hvor mange samråd vi har haft i Folketinget, fordi forholdene ikke har været i orden.
Der er så nogle, der står her og siger, at branchen tager det meget alvorligt, og at den virkelig gør noget, men der er ingen tegn på, at der sker det store.
For ellers ville det ikke være nødvendigt at have debatten her i Folketingssalen.
Det ville ikke være nødvendigt at kalde ministeren i samråd gang på gang.
Vi mener i partiet Fokus, at det at drive minkavl herhjemme ikke skal være tilladt, og vi mener det ud fra samme begrundelser, som et flertal i Folketinget havde, da man udfasede rævefarmene.
Man kan også se, at i en lang række lande, der støder op til Danmark, er de også i gang med en udfasning.
Så vil jeg også gerne sige, at hvis det er sådan, at det her forslag falder – og medmindre der sker et eller andet, som meningsmålingerne slet ikke har forudset, i den næste valgkamp, så tror jeg ikke, at det her bliver vedtaget – så vil vi selvfølgelig i partiet Fokus være klar til at støtte op om de partier, som vil arbejde for, at forholdene i det mindste bliver forbedret, det vil sige, at der kommer større bure, faste bunde osv. osv.
Og det må gerne ske efter nogle af de køreplaner, man har kørt efter i Tyskland, hvilket en tidligere ordfører også var inde på.
Jeg vil også gerne komme med konkrete tal til en del af den debat, der har været her i dag.
Jeg tror, det var SF, der blev spurgt om, hvad man ville gøre ved de 16.000 mennesker, der så ville få en fyreseddel.
Ud fra de oplysninger, vi har fået igennem udvalget osv., kan vi i hvert fald allerede i dag sikre, at de 10.000 ikke bliver fyret.
For det drejer sig kun om 6.300 personer, som er ansat i relation til minkfarme.
Så at nogle i Folketingssalen begynder at skrive flere ansatte på, end hvad der er nødvendigt, synes vi at man skal tage ud af debatten.
Lad os nu forholde os sagligt og fagligt til de tal, der ligger her på området.
Det at have minkproduktion drejer sig jo ikke om, at det er noget, vi producerer, fordi vi er nødt til det, fordi vi skal overleve, fordi det er noget, vi skal putte i vores mund, og hvis vi ikke producerer de her mink, vil vi alle sammen dø.
Det er ikke en del af vores fødekæde, og det er også en af grundene til, at vi i Fokus synes, at vi sagtens kan udfase minkproduktionen i Danmark.
Det er jo også klart, at det ikke sådan lige skal ske fra den ene dag til den anden, og det tror jeg heller ikke er Enhedslistens intentioner med forslaget.
Der tror jeg at vi er mere klarsynede, med hensyn til at det skal have en udfasningsperiode.
Selvfølgelig skal det det.
Det tror jeg også sagtens at Enhedslisten kunne være med til.
Jeg håber da på, at nogle af de saglige argumenter, der er kommet fra partiet Fokus, og som lige om lidt kommer fra Enhedslisten, gør, at vi i udvalgsarbejdet alligevel kan samle et flertal, om ikke andet så om en beretning, som kræver, at forholdene skal blive langt bedre, end de er i dag – noget a la det, som SF lagde op til.
Jeg synes da, at vi i udvalgsarbejdet konstruktivt skal arbejde hen imod en beretning, når vi nu ikke kan få flertal for det her – en beretning, som gør, at der skabes et flertal for, at forholdene for mink bliver forbedret.
Så har de partier, som går ud og påberåber sig, at de går meget ind for dyrevelfærd – jeg tænker på Socialdemokratiet, Dansk Folkeparti og andre – også en mulighed for at vise, at der er handling bag deres ord, når de nu ikke kan være med til at stemme for selve forslaget.
Så er tiden også gået her.